בפוסט הקודם דיברתי על העקרונות היסודיים של השקעה בשוק ההון כפי פועלים לפיהם 2 סוגי משקיעים שונים. נתקדם צעד אחד קדימה על ידי מעבר למשרדו של ריצ'ארד דניס ששכן ברחוב ג'קסון 141 בשיקגו, שנת 1983. ריצ'ארד דניס היה משקיע מצליח מאד שפעל בשוק החוזים העתידיים בבורסה בשיקגו. בעקבות התערבות עם שותפו ביל החליטו השניים לבדוק האם ניתן ללמד אנשים ללא רקע וניסיון בתחום, סידרה של כללי השקעה מתימטיים בעיקרם, למעשה כללים פשוטים מאד להבנה וליישום, ובאמצעות יישום הכללים הללו "לייצר" משקיעים מצליחים. ובכן, לאחר ראיונות רבים גייסו הללו 13 אנשים חסרי ידע לחלוטין בתחום ההשקעות ולימדו אותם במשך מספר שבועות את דרך ההשקעה שדניס ושותפו פעלו לפיה. לאחר סיום הקורס יצאו הללו לעולם האמיתי כשכל אחד מהם קיבל סכום התחלתי שאותו היה צריך להשקיע על פי הכללים שלמד. בדיעבד ניקראו המשקיעים החדשים הללו בשם "הצבים" על שם הדרך האיטית בה פעלו בשוק ההון.
תוצאות הניסוי? אז ככה. ריצ'ארד דניס ניצח גם ניצח בהתערבות לאחר שרוב המשקיעים החדשים הפכו מיליון דולר ל 100 מיליון בתוך מספר שנים והוכיחו הלכה למעשה כי השקעה על פי כללים הקבועים מראש, למעשה השקעה בדרך אלגוריתמית, יכולה להוות דרך השקעה ריווחית מאד לכל משקיע.
לכל המעוניין, את כללי ההשקעה של הצבים ניתן למצוא היום באינטרנט. השווקים כיום שונים בתכלית מהשווקים של שנות ה-80 וה-90 ובמיוחד עקב זרימת המידע המהירה אל המשקיעים והאפשרות להגיב על המידע החדש במהירות שמעולם לא הייתה, יש לבצע שינויים במודל של הצבים כדי לראות תוחלת חיובית באלגוריתם שלהם.
באותו עשור של שנות השמונים הופיע גם פרופסור גיי'מס סימונס, בוגר אוניברסיטאות יוקרתיות בארה"ב, ומקים קרן גידור על טהרת המסחר האלגוריתמי ובהמשך הזמן גם האוטומטי. גיי'מס סימונס, מעשירי העולם כיום, הציג ביצועים שנתיים ממוצעים של כ-70% לשנה במשך מספר עשורים. לצער רבים, הקרן שלו לא מקבלת משקיעים חדשים כבר מסוף שנות ה-80. המודלים של הקרן הם סודיים ולא ידוע הרבה כיצד מושגות התשואות הללו, באילו שווקים היא פועלת וכו'.
חלפו עברו והתמלאו מיליארדים של פקודות מסחר מאז ועד היום ומשנה לשנה גדל בהתמדה אחוז פקודות המסחר בשוק הניתנות בידי מכונות מסחר אלגוריתמיות וכיום הוא עומד, על פי דברי מנהלי הבורסות בארץ ובארה"ב על כ-70% מסך הפקודות הכולל! לא קשה לקבוע שהתחום הזה מייצר רווחים שהולכים וגדלים במשך השנים, כל זאת יחד עם התפתחות הטכנולוגית הנוכחית אשר מאפשרת את דרך המסחר הזאת בצורה קלה יותר מבעבר.
טוב. אז מה עוד? בפעם הבאה נמשיך לבדוק את השאלה שמציבה הכותרת.